**Информационен бюлетин на Съвета по международни счетоводни стандарти (IASB) - март 2023 г.**

Настоящият бюлетин на Съвета по международни счетоводни стандарти (IASB) представя предварителните решения на Съвета. Проектите, засегнати от тези решения могат да бъдат намерени в [работната програма](https://www.ifrs.org/content/ifrs/home/projects/work-plan.html). Окончателните решения на Съвета по международни счетоводни стандарти относно МСФО стандарти (IFRS® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (IFRS Foundation).

IASB проведе заседание на [20–23 март 2023](https://www.ifrs.org/content/ifrs/home/news-and-events/calendar/2023/march/international-accounting-standards-board.html) г.

**Съдържание**

**Общ преглед на работната програма**

* Актуална информация във връзка с работната програма на [IASB (Документ по програмата 8)](https://www.ifrs.org/news-and-events/updates/iasb/2023/iasb-update-march-2023/#1)

**Изследователска работа и изготвяне и въвеждане на стандарти**

* [Метод на собствения капитал (Документ по програмата 13)](https://www.ifrs.org/news-and-events/updates/iasb/2023/iasb-update-march-2023/#2)
* [Бизнес комбинации—оповестявания, репутация и обезценка (Документ по програмата 18)](https://www.ifrs.org/news-and-events/updates/iasb/2023/iasb-update-march-2023/#3)
* [Основни финансови отчети (Документ по програмата 21)](https://www.ifrs.org/news-and-events/updates/iasb/2023/iasb-update-march-2023/#4)
* [Инициатива за оповестяване—дъщерни предприятия без публична отчетност: оповестявания (Документ по програмата 31)](https://www.ifrs.org/news-and-events/updates/iasb/2023/iasb-update-march-2023/#5)

**Поддържане и последователно прилагане**

* [Свързани с климата рискове във финансовите отчети (Документ по програмата 14)](https://www.ifrs.org/news-and-events/updates/iasb/2023/iasb-update-march-2023/#6)

**Общ преглед на работната програма**

**Актуална информация във връзка с работната програма на IASB (Документ по програмата 8)**

На 20 март 2023 г. IASB проведе заседание, за да бъде запознат с актуална информация във връзка с [работната](https://www.ifrs.org/content/ifrs/home/projects/work-plan.html) си програма. От IASB не бе поискано да взема каквито и да е решения.

***Следващ етап***

IASB очаква да бъде запознат с актуална информация във връзка с работната си програма през следващите три или четири месеца.

**Изследователска работа и изготвяне и въвеждане на стандарти**

**Метод на собствения капитал (Документ по програмата 13)**

На 21 март 2023 г. IASB проведе заседание, за да продължи обсъжданията по свързаните с прилагането въпроси, попадащи в обхвата на проекта, посветен на метода на собствения капитал.

***Покупка на*** ***допълнителен дял в асоциирано предприятие при запазване на значително влияние* (Документ по програмата 13A)**

IASB реши в порядък на работна хипотеза да предложи при прилагането на МСС 28 *Инвестиции в асоциирани и съвместни предприятия* инвеститорът, закупуващ допълнителен дял в асоциирано предприятие при запазване на значително влияние да признава разликата между цената на придобиване на допълнителния дял и допълнителния си дял в справедливата стойност на разграничимите активи и пасиви на асоциираното предприятие или като репутация, или като печалба от изгодна покупка.

Всичките тринадесет членове на IASB изразиха съгласие с това решение.

***Усещането за конфликт между МСФО 10*Консолидирани финансови отчети*и МСС 28 Инвестиции в асоциирани и съвместни предприятия* (Документи по програмата 13Б и 13В)**

IASB реши в порядък на работна хипотеза:

1. да предложи инвеститорът, при прилагането на МСС 28, да признава пълната печалба или загуба по всички сделки с асоциираното си предприятие.
2. да предложи подобрения на изискванията за оповестяване, когато инвеститорът признава пълната печалба или загуба по сделките с асоциираното си предприятие.

Единадесет от тринадесетте членове на IASB изразиха съгласие с тези решения.

***Следващ етап***

IASB ще продължи обсъжданията по свързаните с прилагането въпроси, попадащи в обхвата на проекта.

**Бизнес комбинации—оповестявания, репутация и обезценка (Документ по програмата 18)**

На 23 март 2023 г. IASB проведе заседание, за да обсъди проекта си, посветен на „Бизнес комбинации—оповестявания, репутация и обезценка“. По-специално, IASB обсъди:

* някои потенциални промени в МСС 36 *Обезценка на активи,* с цел да намали разходите и сложността на теста за обезценка на генериращите парични потоци единици, съдържащи репутация; и
* потенциалното отстраняване на някои изисквания за оповестяване от МСФО 3 *Бизнес комбинации.*

***Приблизително оценяване на стойността в употреба*(Документ по програмата 18A)**

Във връзка с МСС 36, IASB реши в порядък на работна хипотеза да предложи:

1. да отстрани ограничението на паричните потоци, използвани за приблизително оценяване на стойността в употреба. На предприятието вече няма да се забранява да включва паричните потоци:
	1. произтичащи от бъдещо преструктуриране, с което предприятието още не се е ангажирало; или
	2. от подобряване или повишаване качеството на функционирането на актива.
2. да запази изискването за оценяване на активите или единиците, генериращи парични потоци в тяхното текущо състояние.
3. да не добавя допълнителни ограничения на включването на такива парични потоци отвъд тези, които вече съществуват в МСС 36.

Единадесет от тринадесетте членове на IASB изразиха съгласие с тези решения.

IASB реши също така в порядък на работна хипотеза да предложи:

1. да отстрани от МСС 36 изискването при приблизителното оценяване на стойността в употреба да се използват паричните потоци преди данъци и дисконтовите проценти преди данъци;
2. да изисква предприятието да използва вътрешно съгласувани предположения по отношение на паричните потоци и дисконтовите проценти, независимо от това дали стойността в употреба се оценява приблизително на база преди или след данъчно облагане;
3. да запази изискването за оповестяване на използваните дисконтови проценти;
4. да отстрани изискването оповестеният дисконтов процент да бъде преди данъчно облагане; и
5. да изисква предприятието да оповестява дали при приблизителното оценяване на стойността в употреба е използван дисконтов процент преди или след данъчно облагане.

Всичките тринадесет членове на IASB изразиха съгласие с тези решения.

***Други предложения за намаляване на разходите и сложността* (Документ по програмата 18Б)**

IASB реши в порядък на работна хипотеза:

1. да не добавя допълнителни насоки към МСС 36 относно разликата между:
	1. стойността в употреба; и
	2. справедливата стойност, намалена с разходите по освобождаване от актива; и
2. да не изисква задължително един метод за оценяване на възстановимата стойност.

Всичките тринадесет членове на IASB изразиха съгласие с тези решения.

IASB реши също така в порядък на работна хипотеза:

1. да не предоставя допълнителни насоки относно извършването на теста за обезценка при предприятия в сектора на финансовите услуги; и
2. да не предоставя допълнителни насоки, които да поясняват взаимовръзката между МСС 36 и МСФО 13 *Оценяване по справедлива стойност* или МСС 21 *Ефекти от промените в обменните курсове.*

Всичките тринадесет членове на IASB изразиха съгласие с тези решения.

***Заличаване на изисквания за оповестяване*(Документ по програмата 18В)**

IASB реши в порядък на работна хипотеза да отстрани от МСФО 3 изискванията за оповестяване на:

1. информация относно придобитите вземания (параграф Б64(з));
2. в равнението между началните и крайните салда на репутацията, корекциите, произтичащи от последващото признаване на отсрочени данъчни активи (параграф Б67(г)(iii)); и
3. сумата и обяснение на всяка съществена печалба или загуба, призната в текущия отчетен период, която се отнася до разграничимите придобити активи или поети пасиви в бизнес комбинация, която е била осъществена в текущия или в предходен отчетен период (параграф Б67(д)).

Дванадесет от тринадесетте членове на IASB изразиха съгласие с тези решения.

IASB реши в порядък на работна хипотеза да не прави промени в изискванията за оповестяване на:

1. сумата на репутацията, която се очаква да подлежи на приспадане за данъчни цели (параграф Б64(k) от МСФО 3);
2. информация относно свързаните с придобиването разходи (параграф Б64(м) от МСФО 3);
3. информация относно бизнес комбинациите, завършени след края на отчетния период (параграф Б66 от МСФО 3); и
4. във междинните финансови отчети, информация относно бизнес комбинациите (параграф 16A(i) от МСС 34 *Междинно финансово отчитане*).

Всичките тринадесет членове на IASB изразиха съгласие с тези решения.

***Следващи етапи***

IASB ще вземе неокончателни решения по въпроси, включително:

1. намаляване на разходите и сложността на теста за обезценка в МСС 36;
2. подобряване ефективността на теста за обезценка на генериращи парични потоци единици, съдържащи репутация; и
3. изясняване на други аспекти на пакета с изисквания за оповестяване по отношение на бизнес комбинациите.

След като IASB е взел неокончателните решения по всички аспекти на проекта, Съветът ще разгледа въпроса дали пакетът с решения изпълнява целта на този проект и дали да публикува проект за обсъждане, в който да бъдат изложени предложенията му.

**Основни финансови отчети (Документ по програмата 21)**

На 21 и 22 март 2023 г. IASB проведе заседание, за да разисква повторно предложенията, съдържащи се в Проекта за обсъждане на Съвета *Общо представяне и оповестявания,* отнасящи се до:

* оповестяване на оперативни разходи по тяхното естество (Документ по програмата 21A);
* оценки на ръководството за резултатите от дейността (Документи по програмата 21Б–21Г);
* категории в отчета за печалбата или загубата (Документ по програмата 21Д); и
* предприятия с конкретно посочени основни бизнес дейности (Документ по програмата 21Е).

***Оповестяване на оперативни разходи по тяхното естество в пояснителните приложения* (Документ по програмата 21A)**

IASB реши в порядък на работна хипотеза:

1. да промени специфичното изискване за оповестяване по отношение на оперативните разходи по тяхното естество, предложено в Проекта за обсъждане, така че да изисква предприятието да оповестява сумите за амортизация на материални и нематериални активи, доходи на наети лица, обезценки и намаляване стойността на материални запаси, включени във всяка функционална позиция на отделен ред в отчета за печалбата или загубата.
Всичките тринадесет членове на IASB изразиха съгласие с това решение.
2. да потвърди предложението в Проекта за обсъждане предприятието да оповестява информацията, описана в точка (a) в едно единствено пояснително приложение.
Всичките тринадесет членове на IASB изразиха съгласие с това решение.
3. да предостави насоки за прилагане, които да пояснят, че не се изисква сумите, описани в точка (a) да бъдат суми на разходи.
Всичките тринадесет членове на IASB изразиха съгласие с това решение.
4. да изисква предприятието да предоставя качествено обяснение, в случай че част от оповестената сума е включена в балансовата стойност на активи. Обяснението ще включва идентифициране в кои активи са били включени съответните суми.
Всичките тринадесет членове на IASB изразиха съгласие с това решение.
5. да разшири обхвата на предложеното изключение от общото изискване за дезагрегиране на съществените суми, за което IASB взе решение в порядък на работна хипотеза през януари 2023 г. Като резултат предприятието ще бъде освободено от оповестяване на:
	1. по отношение на функционални позиции на отделен ред в отчета за печалбата или загубата - сумите на разходите по тяхното естество, включени в съответната позиция (извън тези, които се изискват изрично); и
	2. по отношение на разходи по тяхното естество, които се изисква да бъдат оповестявани от счетоводен МСФО стандарт – сумите, включени във всяка функционална позиция на отделен ред в отчета за печалбата или загубата.

Дванадесет от тринадесетте членове на IASB изразиха съгласие с това решение.

***Оценки на ръководството за резултатите от дейността —оборима презумпция* (Документ по програмата 21Б)**

IASB преди това бе решил в порядък на работна хипотеза да въведе оборима презумпция, че междинен сбор на приходи и разходи, включен в публична комуникация на предприятието извън финансовия отчет представлява виждане на ръководството за даден аспект от финансовите резултат от дейността на предприятието. IASB преди това бе решил също така в порядък на работна хипотеза да добави насоки за приложение относно това от каква разумна и обоснована информация предприятието би се нуждало, за да обори тази презумпция.

IASB реши в порядък на работна хипотеза да разработи допълнително насоките за прилагане, за да поясни, че разумната и обоснована информация за оборване на презумпцията би включвала комуникиране или използване от страна на ръководството на междинен сбор по начин, който да е в съответствие с твърдението, че междинният сбор не комуникира виждането на ръководството. IASB реши също така в порядък на работна хипотеза да включи някои примери за такива случаи.

Всичките тринадесет членове на IASB изразиха съгласие с тези решения.

***Оценки на ръководството за резултатите от дейността —взаимовръзка с изискванията в други счетоводни МСФО стандарти* (Документ по програмата 21В)**

Във връзка с МСС 8 *Счетоводна политика, промени в счетоводните приблизителни оценки и грешки*, IASB реши в порядък на работна хипотеза:

1. да потвърди предложението, че ако предприятието промени изчисляването на оценките на ръководството за резултатите от дейността, въвежда нова оценка на ръководството за резултатите от дейността или отстранява преди това оповестена оценка на ръководството за резултатите от дейността от финансовия си отчет, от предприятието ще се изисква:
	1. да оповести достатъчно обяснение, така че потребителите на финансовите отчети да разберат промяната, добавянето или отстраняването и съответния ефект от това; и
	2. да оповести причините за промяната, добавянето или отстраняването (вж. параграфи 108(a) и 108(б) от Проекта за обсъждане).
2. да измени предложеното изискване за оповестяване в параграф 108(в) от Проекта за обсъждане, така че да посочи, че не е нужно предприятието да предоставя сравнителна информация когато предприятието променя оценка на ръководството за резултатите от дейността или въвежда нова оценка, ако това е практически неосъществимо.
3. да добави изискване, че ако предприятието не предоставя сравнителна информация относно нова или променена оценка на ръководството за резултатите от дейността, тъй като това е практически неосъществимо, предприятието да трябва да оповестява този факт.
4. да поясни, че изборът на оценка на ръководството за резултатите от дейността, включително как тази оценка се изчислява, не е счетоводна политика съгласно дефиницията в МСС 8.

Всичките тринадесет членове на IASB изразиха съгласие с тези решения.

Във връзка с МСС 34 *Междинно финансово отчитане*, IASB реши в порядък на работна хипотеза:

1. да потвърди предложението да измени МСС 34, така че да изисква оповестяването в междинните финансови отчети на оценките на ръководството за резултатите от дейността, изложени в параграф 106 от Проекта за обсъждане.
2. да разшири предложеното изменение на МСС 34, така че да включи изискванията, които са приложими по отношение промените в оценките на ръководството за резултатите от дейността (вж. параграф 108 от Проекта за обсъждане) в списъка с „други оповестявания“, изисквани от параграф 16A от МСС 34.

Всичките тринадесет членове на IASB изразиха съгласие с тези решения.

***Оценки на ръководството за резултатите от дейността —оповестяване на данъци* (Документ по програмата 21Г)**

IASB продължи обсъждане, започнато на заседанието през май 2022 г., във връзка с изискването за оповестяване на данъчния ефект от равняването на позиции и реши в порядък на работна хипотеза:

1. да запази възможността за изчисляване на данъчния ефект от равняваните позиции по задължителната данъчна ставка или ставки, приложими спрямо стоящата в основата сделка или сделки в съответната юрисдикция или юрисдикции; и
2. да замени алтернативната възможност от добавянето на разпределение на други ефекти при данъците върху дохода към данъчните ефекти, описани в точка (a), с възможностите:
	1. за изчисляване на данъчните ефекти от равняваните позиции на базата на разумно пропорционално разпределение на текущите и отсрочените данъци на предприятието в съответната данъчна юрисдикция или юрисдикции; или
	2. за изчисляване на данъчните ефекти от равняваните позиции по друг метод, който постига по-подходящо разпределение при конкретните обстоятелства.

Всичките тринадесет членове на IASB изразиха съгласие с тези решения.

***Проблемни въпроси, свързани с категориите в отчета за печалбата или загубата* (Документ по програмата 21Д)**

IASB реши в порядък на работна хипотеза:

1. да изисква предприятието да използва преценката си при определяне в коя категория от отчета за печалбата или загубата да класифицира валутни курсови разлики по пасив, който произтича от сделка, включваща оперативна дейност в допълнение към набирането на финанси. Всичките тринадесет членове на IASB изразиха съгласие с това решение.
2. да изисква предприятието да класифицира във финансовата категория от отчета за печалбата или загубата всички приходи и разходи, произтичащи след първоначално признаване от хибридни договори:
	1. с основни пасиви, произтичащи от сделки, които не включват само набиране на финанси; и
	2. които са оценени по амортизирана стойност в тяхната цялост.

Дванадесет от тринадесетте членове на IASB изразиха съгласие с това решение.

***Проблемни въпроси, свързани с предложенията по отношение на предприятията с конкретно посочени основни бизнес дейности* (Документ по програмата 21Е)**

IASB реши в порядък на работна хипотеза:

1. да потвърди избора на счетоводна политика, предложен в параграф 51 от Проекта за обсъждане за класифицирането на приходи и разходи, произтичащи от парични средства и парични еквиваленти за предприятия, които предоставят финансиране на клиенти като основна бизнес дейност; и
2. да поясни, че изискването в параграф 52(a) от Проекта за обсъждане, приложимо по отношение на предприятие, което инвестира във финансови активи като основна бизнес дейност, ще бъде приложимо, независимо от това дали предприятието има и друга конкретно посочена основна бизнес дейност.

Всичките тринадесет членове на IASB изразиха съгласие с тези решения.

***Следващ етап***

IASB ще продължи разискванията във връзка с предложенията по проекта.

**Инициатива за оповестяване—****дъщерни предприятия без публична отчетност: оповестявания (Документ по програмата 31)**

На 20 март 2023 г. IASB проведе заседание, за да изясни взаимовръзката между Проекта за обсъждане *Дъщерни предприятия без публична отчетност: оповестявания* и счетоводния стандарт *МСФО за МСП*.

IASB реши, че при разработването на ограничени изисквания за оповестяване Съветът ще оцени отделно разходите и ползите за дъщерни предприятия, прилагащи счетоводния МСФО стандарт *Дъщерни предприятия без публична отчетност: оповестявания* и разходите и ползите за МСП, прилагащи счетоводния стандарт *МСФО за МСП*.

Всичките тринадесет членове на IASB изразиха съгласие с това решение.

***Следващ етап***

IASB ще продължи обсъжданията по обратната информация в отговор на Проекта за обсъждане.

**Поддържане и последователно прилагане**

**Свързани с климата рискове във финансовите отчети (Документ по програмата 14)**

На 20 март 2023 г. Съветът по международни счетоводни стандарти проведе заседание, за да пристъпи към проекта си за поддържане с тесен обхват, посветен на „Свързани с климата рискове във финансовите отчети“ и да обсъди първоначалната работа, която предстои да извърши.

От IASB не бе поискано да взема каквито и да е решения.

***Следващ етап***

IASB ще обсъди обратната информация от консултативните си дейности, възможните начини на действие и неокончателен план на проекта.